Dēor
Wēlund him be wurman	    wræces cunnade, 
anhȳdig eorl    earfoða drēag, 
hæfde him tō gesīþþe    sorge ond longaþ, 
wintercealde wræce;    wēan oft onfond, 
siþþan hine Niþhad    on nēde legde, 
swoncre seonobende    on syllan monn. 
Þæs oferēode,    þisses swā mæg.

Beadohilde ne wæs    hyre brōðra dēaþ 
on sefan swā sār    swā hyre sylfre þing, 
þæt hēo gearolīce    ongieten hæfde 
þæt hēo ēacen wæs;    ǣfre ne meahte 
þrīste geþencan,    hū ymb þæt sceolde. 
Þæs oferēode,    þisses swā mæg. 

Wē þæt Mæþhilde    monge gefrugnon 
wurdon grundlēase    Gēates frīge, 
þæt him sēo sorglufu slǣp ealle binom. 
Þæs oferēode,    þisses swā mæg.

Þēodrīc āhte    þrītig wintra 
Mǣringa burg;    þæt wæs monegum cūþ. 
Þæs oferēode,    þisses swā mæg.

Wē geāscodan    Ēormanrīces 
wylfenne geþōht;    āhte wīde folc 
Gotena rīces.    Þæt wæs grim cyning. 
Sæt secg monig    sorgum gebunden, 
wēan on wēnan,    wyscte geneahhe 
þæt þæs cynerīces    ofercumen wǣre. 
Þæs oferēode,    þisses swā mæg.

Siteþ sorgcearig,    sǣlum bidǣled, 
on sefan sweorceþ,    sylfum þinceþ 
þæt sȳ endelēas    earfoða dæl. 
Mæg þonne geþencan,    þæt geond þās woruld 
wītig dryhten    wendeþ geneahhe, 
eorle monegum    āre gesceawaþ, 
wīslīcne blǣd,    sumum wēana dǣl. 
Þæt ic bi mē sylfum    secgan wille, 
þæt ic hwīle wæs    Heodeninga scop, 
dryhtne dȳre.    Mē wæs Dēor noma. 
Āhte ic fela wintra    folgaþ tilne, 
holdne hlāford,    oþþæt Heorrenda nū, 
lēoþcræftig monn    londryht geþāh,
þæt mē eorla hlēo    ǣr gesealde. 
Þæs oferēode,    þisses swā mæg.

Old English
en:Deor